Document ID: 32001R0005

Κανονισμός (ΕΚ) αριθ. 5/2001 του Συμβουλίου
της 19ης Δεκεμβρίου 2000
για την τροποποίηση του κανονισμού (ΕΟΚ) αριθ. 1907/90 σχετικά με ορισμένες προδιαγραφές εμπορίας για τα αυγά
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2771/75 του Συμβουλίου, της 29ης Οκτωβρίου 1975, περί κοινής οργανώσεως αγοράς στον τομέα των αυγών(1), και ιδίως το άρθρο 2 παράγραφος 2,
την πρόταση της Επιτροπής,
Εκτιμώντας τα ακόλουθα:
(1) Ο κανονισμός (ΕΟΚ) αριθ. 1907/90(2) καθορίζει ορισμένες προδιαγραφές εμπορίας που εφαρμόζονται στα αυγά.
(2) Ο τρόπος εκτροφής των ορνίθων είναι πλέον ένας από τους πρωταρχικούς παράγοντες για τους καταναλωτές όταν αγοράζουν αυγά. Η Επιτροπή δεσμεύθηκε να προτείνει τροποποίηση των προδιαγραφών εμπορίας και να καταστήσει υποχρεωτική την αναγραφή του τρόπου εκτροφής επί των αυγών και επί των συσκευασιών προκειμένου να μην υπάρχει κίνδυνος να παραπλανηθεί ο καταναλωτής. Για το σκοπό αυτό, οι υποχρεωτικές, σαφείς και μη αμφιλεγόμενες πληροφορίες, είναι το μόνο μέσο για να διασφαλιστεί ότι ο καταναλωτής μπορεί να επιλέγει μεταξύ των διαφόρων κατηγοριών αυγών έχοντας πλήρη επίγνωση του τρόπου εκτροφής. Η υποχρεωτική αναγραφή των καταλλήλων ενδείξεων ανταποκρίνεται στις επιθυμίες που εκφράστηκαν από τους καταναλωτές και τις οργανώσεις τους.
(3) Για να συμπληρωθεί η ενημέρωση του καταναλωτή, η επισήμανση μπορεί να περιλαμβάνει μνεία του τρόπου διατροφής των ορνίθων.
(4) Η υποχρέωση αυτή είναι ανάγκη να εφαρμόζεται για όλα τα αυγά που πωλούνται στην Ευρωπαϊκή Κοινότητα και αγοράζονται από τους καταναλωτές εκτός των τόπων παραγωγής, ανεξαρτήτως εάν παράγονται στην Ευρωπαϊκή Κοινότητα ή αν προέρχονται από τρίτες χώρες. Ωστόσο, στην περίπτωση αυγών που παράγονται σε τρίτες χώρες, η ένδειξη του τρόπου εκτροφής μπορεί να αντικαθίσταται από την ένδειξη «απροσδιόριστος τρόπος εκτροφής» και από την ένδειξη της καταγωγής, όταν οι διαδικασίες στις τρίτες χώρες δεν παρέχουν επαρκή εγγύηση ισοδυναμίας με τους τεχνικούς κανόνες και τις προδιαγραφές που εφαρμόζονται στις κοινοτικές διαδικασίες, πράγμα που διασφαλίζει ότι τα αυγά αυτά μπορούν να διακρίνονται από εκείνα που επισημαίνονται με την αναφορά του τρόπου εκτροφής και καθιστά πρακτικά αδύνατη τη μεταγενέστερη σήμανση των αυγών αυτών με παραπλανητικές ενδείξεις.
(5) Τα αυγά δευτέρας ποιότητας ή τα διατηρημένα αυγά, που ταξινομούνται στην κατηγορία Β, αντιπροσωπεύουν πολύ μικρό μέρος της αγοράς της Ευρωπαϊκής Κοινότητας. Η πλειοψηφία του κυκλώματος επιθυμεί να εφοδιάζει τους καταναλωτές με αυγά πρώτης ποιότητας της κατηγορίας Α. Ενδείκνυται, συνεπώς, να απλουστευτεί η ταξινόμηση των αυγών και να συγχωνευθούν οι υφιστάμενες σήμερα κατηγορίες Β και Γ (αυγά προοριζόμενα για τη βιομηχανία) σε μια νέα κατηγορία Β και να προβλεφθεί η αποκλειστική πώληση των αυγών αυτών για τους σκοπούς της μεταποίησης.
(6) Το αργότερο έξι μήνες πριν από τη θέση σε εφαρμογή της υποχρεωτικής ένδειξης του τρόπου εκτροφής επί των αυγών και των συσκευασιών, η Επιτροπή θα πρέπει να υποβάλει έκθεση, συνοδευόμενη από κατάλληλες προτάσεις, που θα λαμβάνουν υπόψη τα συμπεράσματα της εν λόγω έκθεσης για την εξέλιξη των ρυθμίσεων όσον αφορά την υγιεινή των τροφίμων, ιδίως όσον αφορά τα πλυμένα αυγά, καθώς και για τα αποτελέσματα των διαπραγματεύσεων στο πλαίσιο του Παγκόσμιου Οργανισμού Εμπορίου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1907/90 τροποποιείται ως εξής:
1. Στο άρθρο 6, παράγραφος 1:
α) η τρίτη περίπτωση διαγράφεται,
β) η δεύτερη περίπτωση αντικαθίσταται από το ακόλουθο κείμενο:
"- κατηγορία Β ή 'αυγά δευτέρας ποιότητας ή υποβαθμισμένα προοριζόμενα για τις βιομηχανίες ειδών διατροφής που έχουν εγκριθεί σύμφωνα με την οδηγία 89/437/ΕΟΚ και για άλλες βιομηχανίες εκτός από τις βιομηχανίες ειδών διατροφής'."
2. Το άρθρο 7 αντικαθίσταται από το ακόλουθο κείμενο:
"Άρθρο 7
1. α) Τα αυγά της κατηγορίας Α φέρουν κωδικό που αναφέρει τον διακριτικό αριθμό του παραγωγού και επιτρέπει να εξακριβωθεί ο τρόπος εκτροφής.
β) Η Επιτροπή προβαίνει σε αξιολόγηση των μεθόδων επισήμανσης που ισχύουν στις τρίτες χώρες εξαγωγής. Εάν η Επιτροπή θεωρήσει ότι οι εφαρμοζόμενες διαδικασίες παρέχουν επαρκή εγγύηση ισοδυναμίας με τους ισχύοντες τεχνικούς κανόνες και τις κοινοτικές προδιαγραφές, τα εισαγόμενα από τις εν λόγω χώρες αυγά μπορούν να φέρουν ένα διακριτικό κωδικό, όπως αναφέρεται στο στοιχείο α). Στην αντίθετη περίπτωση, τα εισαγόμενα αυγά θα φέρουν διακριτικό κωδικό που θα επιτρέπει να αναγνωρίζεται ο απροσδιόριστος χαρακτήρας του τρόπου εκτροφής και η χώρα καταγωγής.
γ) Η Επιτροπή θα διαπραγματευθεί, ενδεχομένως, με αυτές τις χώρες προκειμένου να εξευρεθούν τα κατάλληλα μέσα για να μπορούν οι χώρες αυτές να παρέχουν εγγυήσεις τήρησης των προδιαγραφών επισήμανσης, ισοδύναμες προς τις κοινοτικές διαδικασίες.
δ) Η χρήση των ενδείξεων αυτών εξαρτάται από την τήρηση των όρων που καθορίζονται σύμφωνα με τη διαδικασία του άρθρου 20.
2. Τα αυγά της κατηγορίας Α είναι δυνατό να φέρουν μία ή περισσότερες από τις ακόλουθες διακριτικές ενδείξεις:
α) την ημερομηνία ελάχιστης διατηρησιμότητας,
β) μία ή περισσότερες άλλες ημερομηνίες, ώστε να παρέχονται συμπληρωματικές πληροφορίες στον καταναλωτή,
γ) την κατηγορία ποιότητας,
δ) την κατηγορία βάρους,
ε) τον αριθμό του κέντρου συσκευασίας,
στ) το όνομα ή την εταιρική επωνυμία του κέντρου συσκευασίας,
ζ) την εμπορική επωνυμία ή το εμπορικό σήμα,
η) ένδειξη της καταγωγής των αυγών.
Η χρήση των ενδείξεων που προβλέπονται στα στοιχεία στ) και ζ) εξαρτάται από την τήρηση των σχετικών όρων που προβλέπονται στο άρθρο 10 παράγραφος 1 στοιχείο α), δεύτερη φράση.
Η χρήση των ενδείξεων που προβλέπονται στα στοιχεία β), και η) εξαρτάται από την τήρηση των σχετικών όρων που προβλέπονται στο άρθρο 10 παράγραφος 3.
Τα αυγά της κατηγορίας Α μπορούν να φέρουν την ένδειξη του τρόπου διατροφής των ωοτόκων ορνίθων. Η χρησιμοποίηση αυτής της ένδειξης εξαρτάται από την τήρηση των σχετικών όρων που προβλέπονται στο άρθρο 10 παράγραφος 3."
3. Το άρθρο 8 αντικαθίσταται από το ακόλουθο κείμενο:
"Άρθρο 8
1. Τα αυγά της κατηγορίας Β, εκτός από τα ραγισμένα αυγά, φέρουν διακριτικό σήμα ενδεικτικό της κατηγορίας ποιότητας. Μπορούν επίσης να φέρουν μία ή περισσότερες από τις ενδείξεις που απαριθμούνται στο άρθρο 7.
2. Τα αυγά της κατηγορίας Α τα οποία δεν ανταποκρίνονται πλέον στα χαρακτηριστικά που ορίζονται για την κατηγορία αυτή, υποβαθμίζονται στην κατηγορία Β.
Στην περίπτωση αυτή, τα αυγά φέρουν διακριτικό σήμα σύμφωνα με την παράγραφο 1. Οι ενδείξεις που έχουν ενδεχομένως χρησιμοποιηθεί σύμφωνα με το άρθρο 7 ή με την παράγραφο 1 του παρόντος άρθρου, μπορούν να διατηρούνται, εκτός από εκείνες που αφορούν την κατηγορία βάρους, οι οποίες, εφόσον χρειάζεται, τροποποιούνται.
3. Ωστόσο, κατά παρέκκλιση της παραγράφου 2, τα αυγά της κατηγορίας Α, τα οποία δεν ανταποκρίνονται πλέον στα χαρακτηριστικά που ορίζονται για την κατηγορία αυτή, μπορούν να διατίθενται απευθείας στις βιομηχανίες ειδών διατροφής που έχουν εγκριθεί σύμφωνα με την οδηγία 89/437/ΕΟΚ καθώς και σε άλλες βιομηχανίες εκτός από τις βιομηχανίες ειδών διατροφής, χωρίς τις ενδείξεις που αναφέρονται στην παράγραφο 2, υπό τον όρο ότι, η συσκευασία τους φέρει πάντοτε επισήμανση στην οποία αναφέρεται σαφώς ο προορισμός τους."
4. Το άρθρο 10 τροποποιείται ως εξής:
α) στην παράγραφο 1, τα σημεία ε) και στ) αντικαθίστανται από τα ακόλουθα σημεία:
"ε) την ημερομηνία ελάχιστης διατηρησιμότητας, που ακολουθείται από τις κατάλληλες συστάσεις αποθήκευσης, για τα αυγά της κατηγορίας Α και την ημερομηνία συσκευασίας, για τα αυγά της κατηγορίας Β,
στ) την ένδειξη όσον αφορά τους όρους της ψύξης ή της μεθόδου διατήρησης, σε μη κωδικοποιημένη μορφή, προκειμένου για τα αυγά της κατηγορίας Β,
ζ) τον τρόπο εκτροφής για τα αυγά της κατηγορίας Α. Η ένδειξη αυτή χρησιμοποιείται σύμφωνα με τους κανόνες που καθορίζονται με τη διαδικασία του άρθρου 20."
β) στην παράγραφο 2, προστίθεται το ακόλουθο σημείο:
"στ) ένδειξη του τρόπου διατροφής των ωοτόκων ορνίθων."
γ) Η παράγραφος 3 αντικαθίσταται από το ακόλουθο κείμενο:
"3. Οι συμπληρωματικές ημερομηνίες και οι ενδείξεις σχετικά με τον τρόπο εκτροφής, την προέλευση των αυγών και τον τρόπο διατροφής των ωοτόκων ορνίθων μπορούν να χρησιμοποιούνται μόνο σύμφωνα με τους κανόνες που καθορίζονται με τη διαδικασία του άρθρου 20. Οι εν λόγω κανόνες αφορούν ιδίως τα κριτήρια για τον τρόπο εκτροφής, την προέλευση των αυγών και τον τρόπο διατροφής των ωοτόκων ορνίθων.
Ωστόσο, σε περίπτωση που η χρήση των ενδείξεων σχετικά με την προέλευση των αυγών και τον τρόπο εκτροφής αποδεικνύεται επιζήμια για τη ροή της κοινοτικής αγοράς ή αν ανακύψουν σοβαρές δυσχέρειες όσον αφορά τον έλεγχο της χρησιμοποίησης των ενδείξεων αυτών και την αποτελεσματικότητά του, η Επιτροπή, με την ίδια διαδικασία, μπορεί να αναστέλλει τη χρησιμοποίηση των εν λόγω ενδείξεων.
Ωστόσο, σε περίπτωση που μεγάλες συσκευασίες εμπεριέχουν μικρές συσκευασίες ή αυγά που φέρουν ένδειξη σχετική με την προέλευση των αυγών, η ένδειξη αυτή αναγράφεται και στις μεγάλες συσκευασίες."
5. Στο άρθρο 15, σημείο β) προστίθεται το ακόλουθο υποσημείο:
"gg) τον τρόπο εκτροφής για τα αυγά της κατηγορίας Α που αναφέρεται στο άρθρο 10 παράγραφος 1 στοιχείο ζ), ή την ακόλουθη ένδειξη: 'απροσδιόριστος τρόπος εκτροφής'."
6. Στο άρθρο 20, προστίθεται η ακόλουθη παράγραφος:
"4. Σύμφωνα με τη διαδικασία του άρθρου 17 του κανονισμού (ΕΟΚ) αριθ. 2771/75, η Επιτροπή θεσπίζει:
α) τα απαραίτητα μέτρα για να διευκολυνθεί η μετάβαση στο καθεστώς που εισάγει το άρθρο 6 παράγραφος 1 δεύτερη περίπτωση, τα άρθρα 7 και 8, το άρθρο 10 παράγραφος 1 στοιχεία ε), στ) και ζ), παράγραφος 2 στοιχείο στ) και παράγραφος 3 και το άρθρο 15 στοιχείο β) υποσημείο ζζ),
β) τα απαραίτητα και δεόντως αιτιολογημένα μέτρα για την αντιμετώπιση, σε επείγουσες περιπτώσεις, πρακτικών, εξειδικευμένων και απρόβλεπτων προβλημάτων."
7. Παρεμβάλλεται το ακόλουθο άρθρο 22 α:
"Άρθρο 22α
Το αργότερο στις 30 Ιουνίου 2003, η Επιτροπή υποβάλλει στο Συμβούλιο έκθεση σχετικά με την εξέλιξη της κατανάλωσης των αυγών, τις επιθυμίες που εκφράζουν οι καταναλωτές και οι οργανώσεις τους, καθώς και σχετικά με θέματα που αφορούν τη σήμανση των αυγών και τους ελέγχους, συνοδευόμενη από κατάλληλες προτάσεις."
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 2004.
Ωστόσο, το τελευταίο εδάφιο του νέου άρθρου 7 παράγραφος 2, που προβλέπεται στο άρθρο 1 σημείο 2), το άρθρο 1 σημείο 4, στοιχεία β) και γ) και το άρθρο 1 σημεία 6) και 7), εφαρμόζονται από 1ης Ιουλίου 2001.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Δεκεμβρίου 2000.

Labels: 3
17